สมชาย’ซื้อบิ๊กล็อตSSC กองทุนต่างชาติยกขาย6.1%
&nbsp;
21 ส.ค. 2554

โพสต์ทูเดย์ — “สมชาย” กว้านซื้อบิ๊กล็อตเสริมสุขเพิ่มอีก 6.11% เบ็ดเสร็จถือหุ้นแล้ว 15.24% คาดเป็นกองทุนต่างชาติที่ถือผ่าน NVDR ขายหุ้นออกมา 
นายสมชาย บุลสุข กรรมการผู้จัดการและผู้ถือหุ้นใหญ่ บริษัท เสริมสุข (SSC) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 21 มิ.ย.ที่ผ่านมา ได้มาหุ้น SSC จำนวน 16.248 ล้านหุ้น คิดเป็น 6.11% ของหุ้นที่ชำระแล้วทั้งหมด ส่งผลให้มีหุ้น SSC รวมกันทั้งหมด 15.24% ส่วนนายฐิติวุฒิ์ บุลกุล บุตรชาย ถือหุ้น 5.37% 
สำหรับการซื้อหุ้นครั้งนี้ ทำบิ๊กล็อตที่ราคาหุ้นละ 35 บาท โดยนายสมชายได้ทำรายการซื้อขายรายใหญ่ (บิ๊กล็อต) ทั้งหมด 2 รายการ ผ่านการซื้อขายในกระดานหลักและกระดานต่างประเทศ (SSCF) ทำบิ๊กล็อตผ่านบริษัทหลักทรัพย์ (บล.) บัวหลวง 
อย่างไรก็ตาม ผู้ที่ทำรายการขายบิ๊กล็อตครั้งนี้ นายสมชายไม่ได้ระบุว่าซื้อมาจากใคร เนื่องจาก บล.บัวหลวง เป็นตัวกลางซื้อหุ้นให้ ซึ่งผู้ขายน่าจะแจ้งรายงานการขายให้กับสำนักงาน ก.ล.ต. ภายหลังซื้อขาย 3 วันทำการ หรือไม่เกินภายในวันที่ 24 มิ.ย.นี้
ทั้งนี้ รายการบิ๊กล็อตดังกล่าว คาดว่าเป็นการขายของไทยเอ็นวีดีอาร์ เนื่องจากสัดส่วนการถือหุ้นใกล้เคียงกัน จากสมุดทะเบียนผู้ถือหุ้น ณ วันที่ 30 เม.ย. 2553 NVDR ถือหุ้น 16.85 ล้านหุ้น คิดเป็น 6.34% 
แหล่งข่าวจากผู้ถือหุ้น SSC เปิดเผยว่า กองทุนต่างชาติที่ถือหุ้นผ่าน NVDR เป็นผู้ที่ขายหุ้นออกมา เนื่องจากราคาผู้ซื้อได้เสนอราคาดีที่ 35 บาท ทำให้กองทุนต่างชาติขายหุ้นออกมา คาดว่ายังมีกองทุนต่างชาติที่เหลือไม่ได้ขายหุ้นตามออกมา
“หุ้น SSC ช่วงนี้ไม่แนะนำให้เข้าไปเล่น เพราะระหว่างวันราคาจะสวิงตามแรงเก็งกำไรข่าวการทำบิ๊กล็อต นอกจากนี้ราคาหุ้นในกระดานไม่เหมาะให้เข้าไปเก็งกำไร เนื่องจากเป็นหุ้นที่ไม่มีสภาพคล่อง” แหล่งข่าวเปิดเผย
ด้านราคาหุ้น SSC วันที่ 22 มิ.ย. ปิดที่ 35 บาท มูลค่าซื้อขาย 25.28 ล้านบาท